







________ viloyati  _________ tuman                                                                    XTB tasarrufidagi 
                                                                                                                  ____-umumta’lim maktabining
 “Tilingni avayla omondir boshing”                                              shiori ostida o‘tkazilgan                                                 
TADBIR
senariysi 

Tayyorladi:	


“Tilingni avayla omondir boshing”
1-boshlovchi:	Ona tilim, buyuklikda eng baland tog‘san,	
			Ona tilim, suyuklikda Erami bog‘san.
2-boshlovchi:        Ona tilim, jon tilim,
			Yuragimning qo‘rida sayrab turgan bulbulim.
1-boshlovchi:     - Assalomu alaykum, aziz ustozlar, hurmatli o‘quvchilar.
2-boshlovchi:      - Assalomu alaykum, davramiz ishtirokchilari va mehmonlar.
1-boshlovchi:     - Bugun mamlakatimizda katta tantana, ya’ni  21-oktabr  - O‘zbek tiliga davlat tili maqomi berilgan kun.
2-boshlovchi:        - Shu munosabat bilan 4- sinf o‘quvchilari “Tilingni avayla omondir boshing”  deb nomlangan tadbir tayyorlab kelganlar. Marhamat, tinglab tomosha qiling.
1.-Madhiya 
[bookmark: _GoBack] - Jahondagi juda ko‘p mamlakatlar o‘z davlat tiliga ega. O‘zbekiston Respublikasining ham o‘z davlat tili bor. Bu haqda respublikamizning asosiy  qonuni – O‘zbekiston Respublikasi Konstitutsiyasining 4-moddasida shunday yozilgan: “O‘zbekiston Respublikasining davlat tili o‘zbek tilidir”.
- Davlat tili deganda, shu davlat hududida asosiy aloqa vositasi bo‘lgan til tushuniladi. Barcha davlat hujjatlari davlat tilida yoziladi. Majlislar, anjumanlar, qurultoylar shu tilda olib boriladi. 
- Har bir davlat o‘z tilining sofligini, uning boyib borishini ta’minlaydi va iste’mol doirasini kengaytirishga harakat qiladi, davlat tilini o‘rganish va oqitish uchun qulay shart-sharoitlar yaratib beradi. 
-  O‘zbekiston Respublikasining Davlat tili haqidagi Qonuni 1989-yil 21-oktabrda qabul qilingan. Shuning uchun xalqimiz har yili ushbu kunni til bayrami sifatida nishonlaydi. 
- Bu kunda biz ona tilimiz haqida she’r va qo‘shiqlar aytamiz. Tilimizning uzoq va boy tarixini eslab, uni rivojlantirishga hissa qo‘shgan yozuvchilar, shoirlar, olimlar xotirasini yodga olamiz. 
2-boshlovchi: Sinfdoshlarimiz Xurshid Davronning “Ona tilim” she’rini o‘qib berishadi. 


Kelib ketdi necha dunyolar,
Kuldi hayot, yig‘ladi o‘lim.
Sen deb qurbon bo‘ldi bobolar,
Ular ketdi, sen qolding, tilim.
Belanchaging uzra Koshg‘ariy 
Kuylab o‘tdi qadim navoni.
Va navqiron yaproqlaringga
Dil qonini berdi Navoiy.
Samarqanddan Bobur ketarkan,
Dilda bo‘g‘ib hasrat sasini.
Olib ketdi ona yurtidan,
Turkiy tilim, birgina seni.
Mashrabmas, sen osilding dorga,
Nodiramas, sensan so‘yilgan.
Hoziqningmas, sening, ey tilim, 
Boshing ayr-u, ko‘zing o‘yilgan.
Ammo dushman o‘ldirgan botir
Tirilgandek yana qasosga.
Mangu borsan va mangu qodir
To‘ldirmoqqa yerni ovozga.
Vatan uchun baxsh etib jonni,
Kechib olov, kirib daryoga.
Farzandlaring to‘kkan har qonni
Shimirding sen o‘xshab giyohga.
Ona tilim, omon bo‘l mangu,
Sen borsan-ki men ham o‘lmayman.
Tildan qolsam seni Oybekday
Men ko‘zlarim bilan so‘ylayman.

2. “GO‘ZAL VATAN” QO‘HIG‘I
1-boshlovchi: - Davlat tili haqidagi qonun bizga nima uchun kerak?
“Bu qonun o‘zligimizni saqlab qolish, tilimizni yo‘qotib qo‘ymaslik uchun, o‘zbek degan xalqning yo‘q bo‘lib ketmasligi uchun kerak”, - degan Erkin Vohidov.
 - Yer yuzida qancha millat, xalq, elat bo‘lsa, shuncha til bor. Tilsiz xalq yo‘q, xalqsiz til ham bo‘lmaydi. Bular egizak tushunchalardir. Ularni bir-biridan ayirib bo‘lmas. Agar ayirib qo‘yilsa, ikkisi ham o‘zligini yo‘qotadi. Xalq boshqa bir xalqqa qo‘shilib ketadi. 
  - Har bir millat o‘z hayoti davomida aloqa quroli sifatida, asosan, bitta tildan foydalanadi.
- Farzandni tarbiyalab voyaga yetkazishda onaning o‘rni beqiyos. Bola ilk tovushlarni, so‘zlarni onasidan eshitib, o‘rgangani bois, ona tili deyiladi.
3. “O‘ZBEKISTON” RAQSI
- Xalqimiz, ona tilimizga befarq bo‘lmagan o‘zbek farzandi borki, bugun chuqur iftixor va ehtirom bilan buyuk bobokalonimiz Mir Alisher Navoiyni esga oladi. O‘zbek tili va adabiyotining ravnaqi uchun hech kim Alisher Navoiychalik xizmat qilmagan. 
 Bobomiz go‘zal tilimiz xazinasidagi betakror dur-u gavharlarning latofatini kashf etib, asarlarida shunday mohirlik bilan qo‘lladilarki, uning dovrug‘i butun Sharqqa yoyildi. She’riyat sultoni aytganlaridek:
  Olibmen taxti farmonimga oson,
  Cherik tortmay Xitodin to Xuroson.
- So‘zdirki, nishon berur o‘likka jondin,
             	So‘zdirki, berur jonga xabar jonondin.
	Insonni so‘z ayladi judo hayvondin,
	Bilginki, guhari sharifroq yo‘q ondin.
- Taniqli yozuvchilardan biri o‘z o‘rnida qo‘llanilmagan so‘zni yam-yashil daraxtga qoqilgan mixga o‘xshatgan edi. Darhaqiqat, noo‘rin ishlatilgan so‘z xoh og‘zaki muloqot bo‘lsin, xoh matbuotda bo‘lsin, erish tuyulishidan tashqari, tilga e’tiborsizlik hisoblanadi.
- “So‘zning otasi aql, onasi til”, - deyishadi keksalar. Muomala madaniyatida so‘z aqldan kuch, tildan iftixor oladi. Til shunday kuchga egaki, suyaksiz bo‘lsa ham, suyakni tebratadi. Odamning odobi, dastavval, uning tilida, keyin tili orqali uning bilimida ko‘rinadi. Odob doirasidagi muomala madaniyatini o‘zlashtirgan har bir inson, hayotda o‘z o‘rnini topa oladi. 
4. QO‘SHIQ . MUHAMMADSOLIH  IJROSIDA “Obod Vatanim mening”
5. RAQS. “DO‘PPI” GULSANAM Qizlar ijrosida.
1-boshlovchi:  - Biz namoyish etmoqchi bo‘lgan sahna ko‘rinishi ham tilning nimalarga qodirligini yana bir bor isbotlaydi. 
“SHOH VA VAZIR” SAHNA KO‘RINISHI 
 - Aziz til bayrami qatnashchilari. Azal-azaldan hikmatli so‘zlar, maqol-matallar insonga juda kuchli ta’sir qilgan. Bu ham tilimiz boyligining, kuch qudratining ramziy ifodasi.
-   Dil ko‘ngilning tilsimi, til yurakning tilsimi.
-  Achchiq savol berib, shirin javob kutma.
- Tildan qoqilgandan ko‘ra, oyoqdan qoqilgan afzal.
- Tilingni botir qilma, o‘zingni botir qil.
- Yaxshi so‘zdan asal tomar, yomon so‘zdan zahar tomar.
- Tilingda bo‘lsa boling, kulib boqar iqboling.
- Tilingni tiy – tishing sinmasin.
 - Til zahri ilon zahridan yomon. 
6. RAQS: OMONYOR – LAZGI .
2-boshlovchi:  - Marhamat, navbatni yana ona tilimizni madh etuvchi she’rlarga beramiz.
                               Sensiz na ilm bo‘lar,
		Sen bo‘lmasang so‘zlaring
		Bag‘ri ming tilsim bo‘lar,
		Mening shohona tilim.
 		Bobolardan bizga meros ezgu til,
		Avlodlardan xazinadir bebaho.
		Qalbimizga, ruhimizga ko‘zgu til,
		Bu tilimga bag‘ishlayman ming baho.
		Ona tilim, sen borsan, shaksiz,
		Bulbul kuyin she’rga solurman.
		Sen yo‘qolgan kuning, shubhasiz,
		Men ham to‘ti bo‘lib qolurman.
                     	Ona tilim, oq sut bilan
		Singigansan qonimga.
		Sen zarursan hayotimning
		Har daqiqa, oniga.
	Sen millatning mulkisan,
		Chiroylisan, ko‘rkamsan.
		Fe’l – atvori, ruhini,
		Aks ettirgan ko‘zgusan.
	Onam suti bilan kirding yurakka,
		Har bandi oshino duo-tilakka.
		Ona tilim dovrug‘in yoyding yuksakka,
		Jo‘sh ursin she’rimda, ilhomimda u,
		Tilimda – u, dilimda – u, qonimda – u.
	Momolarim alla aytgan sen bilan,
		Navoiy ham ijod etgan sen bilan.
		Istiqlol ham birga qaytgan sen bilan,
		O‘zbek tilim, singib ketding qonimga.
		Ko‘rk berasan she’rlarim-u borimga.
	Olis tarix , o‘zi shohid nishoning,
			Men o‘zbekman, o‘zbekona lutfim bor.
			Ona tilim -  ona yurtim g‘ururi,
			Ona tilim -  muqaddas va beg‘ubor.
7. RAQS: KAPALAK. Qizlar ijrosida
- Alisher Navoiy ona tili xazinalarini ochib ko‘rgach, uni shunday ta’riflagan edi: “Tilimiz 18000 olamdan bayroq bo‘lgan shunday bir xazinaki, har bir dur-u gavhari, ya’ni so‘zlar osmon yoritgichlaridan ham porloq, shunday bir gul-u chaman lolalaridan go‘zalroqdir”. Aziz bolalar, siz mana shu buyuk xazinaning sohibisizlar. Uni asrang va qadrlang. 
“ONA TILIMSAN” she’ri  . Kavsar Turdiyeva
1-o‘quvchi: Navoiyning nazmi ila qanot bog‘lagan,
Boburshohning iztirobin xatga joylagan,
O‘z yurtida toptalsa ham sabot aylagan, 
Ichimdagi asirimsan yoki pirimsan –
Podshohimsan, vazirimsan, ona tilimsan.
2-o‘quvchi:Qulog‘imga ilk bor kirgan azoning bo‘ldi,
Ham o‘ylatgan, ham so‘ylatgan mezoning bo‘ldi.
O‘zligimni anglatuvchi lisoning bo‘ldi,
Qayg‘umsanmi, quvonchimsan yoki sirimsan – 
Dardim bilmas tilmochimsan, ona tilimsan.
3-o‘quvchi: Onam bo‘lib tunda alla aytarding o‘zing,
Yupanch bo‘lib dildan g‘amni haydarding o‘zing,
Duo bo‘lib ne baloni qaytarding o‘zing,
So‘zda kechgan oy-u kunim, necha yilimsan – 
Tariximsan, taqdirimsan, ona tilimsan.
4-o‘quvchi: Qayg‘uraman senda muddom ko‘zim yoshlansa,
Oh chekaman senda giryon dardim boshlansa,
Iydiraman yuraklarni dillar g‘ashlansa,
Yo‘qlovimsan, yig‘lovimsan, mening birimsan – 
Yor-yorimsan, alyorimsan, ona tilimsan.
5-o‘quvchi: O‘tda yonding, nurga to‘lding, goho muzlading,
O‘zbegimning taqdirini elga so‘zlading,
Ingrading-u, titrading goh, dodlab bo‘zlading,
Qodiriylar taqdiridan tilim-tilimsan – 
Hayqiriqsan, chaqiriqsan, ona tilimsan.
6-o‘quvchi: Sen borsanki men ham borman, el ham tirikdir,
Har farzanding g‘ururi ham ulkan, yirikdir.
Shundan millat, shundan qudrat, shundan birlikdir,
Volidamsan, Vatanimsan, ona yerimsan –
Salomimsan, kalomimsan, ona tilimsan.
8. QO‘SHIQ.  “Ardoqlayman, asrayman, yurtim”.
1-boshlovchi: - Muhtaram mehmonlar, tadbirimiz qatnashchilari!
2-boshlovchi: - Shuning bilan bugungi “Tilingni avayla omondir boshing” bayram tadbirimiz o‘z nihoyasiga yetdi. Ishtirokingiz uchun o‘z tashakkurimizni bildiramiz.
O‘qituvchi: 
Siz tilni asrasangiz har nedan ortiq,
Yagona zaminni asragansimon.
Bobolardan qolgan noyob bu tortiq,
Toki avlodlarga yetolsin omon.
